stanford-oval/wikipedia huggingface dataset:
ועדת לנדוי
השפעות והדיון הציבורי

ב־8 בנובמבר 1987 החליטה הממשלה, ברוב של 19 שרים, לאמץ את דו"ח הוועדה על כל המלצותיו. ראש השב"כ טען כי ההמלצות כולן ייושמו והחקירות מתנהלות על פי הנהלים החדשים שנקבעו.
פרסום הדו"ח גרר תגובות חיוביות, אך גם לא מעט תגובות שליליות וביקורתיות. המחאה הציבורית נגד המסקנות התמקדה בטענה כי על השב"כ לבצע את תפקידו בצורה הטובה ביותר האפשרית. לשם כך, חברי כנסת קראו לעגן בחוק שימוש באמצעים פיזיים ופסיכולוגיים בחקירות. [דרוש מקור]
זמן קצר לאחר פרסום דו"ח הוועדה פרצה האינתיפאדה הראשונה. בתחומי הקו הירוק ובשטחים נרשמה פעילות חבלנית רבה ונהרגו אזרחים ישראלים רבים. לשב"כ היה חלק לא מבוטל במניעת פיגועים ובמציאת אחראים להם - סיכול פעילות עוינת. עם זאת, מספר הנחקרים עלה בצורה קיצונית ומערך החוקרים חרג מההנחיות שקבעה ועדת לנדוי. הסעיפים בדו"ח אשר שללו דיווח כוזב נשכחו גם הם מספר בלתי מבוטל של פעמים, הן בדיווח בתוך הארגון והן בדיווח לגופים מחוצה לו.
אחת הפרשות שאירעו לאחר פרסום דו"ח הוועדה היא מקרה המוות של עוואד חמדן. במהלך חקירת האירוע הישעה ראש השב"כ שלושה חוקרים ששיקרו לגבי נסיבות מותו בזמן החקירה. סיבת המוות שנקבעה לבסוף היא חנק. איש השב"כ שהואשם בגרימת מוות ברשלנות, זוכה מחמת הספק.
בעקבות חשיפת פרשות של התעללות בעצירים, קמו תנועות שמטרתן לשמור על זכויות האדם בשטחים. תנועות אלו קוראות למצוא דרכים חלופיות, בדומה למדינות דמוקרטיות אחרות שעשו כך. לטענתן, על מדינת ישראל לחוקק חוק שאוסר עינויים ואלימות בחקירות, בטענה שהשב"כ משתמש בעינויים וכי ועדת לנדוי אישרה אותם למעשה, ושללא חוק יימשכו העינויים.
מקרים רבים של התעללות בפלסטינים תושבי השטחים הגיעו לבתי המשפט בשנים שאחרי פרסום דו"ח הוועדה, אולם מרבית העונשים שנגזרו על אנשי השב"כ היו קלים - מאסר על תנאי או מאסר בפועל למספר שבועות.
בשנת 1999 דן בג"ץ בנושא שיטות החקירה בשב"כ ופסק כי שיטות חקירה הכוללות שימוש בכוח אסורות, אך ייתכן שהגנת ה"צורך" תעמוד לחוקר בודד שהשתמש בשיטות אלה. בג"ץ קבע שסמכות החקירה של השב"כ זהה לסמכות החקירה של המשטרה, ושהסמכתו לחקירה נובעת אך ורק מהסמכה אישית של כל חוקר על פי החוק, ולא על בסיס ה"סמכות השיורית" של הממשלה (שאינה מקור סמכות לפעולות הפוגעות בזכויות אדם). נפסק שסייג ה"צורך" אינו מקור סמכות לקביעת נהלים ושיטות חקירה, אך ייתכן שלחוקר מסוים שחרג מהנהלים תעמוד הגנת ה"צורך".
בשנת 2000 פרסם משרד מבקר המדינה דו"ח העוקב אחרי מערך החקירות בשב"כ משנת 1988 ועד 1992. הדו"ח קבע כי האמצעים שהתירה ועדת לנדוי ככשרים לשימוש בזמן חקירות צריכים להיבדק באופן תדיר על ידי ועדת השרים לענייני החקירות בשב"כ. בדו"ח נלקח בחשבון כי המציאות מאז ועדת לנדוי השתנתה וההחרפה במצב פעילות הפח"ע דורשת הרחבת ההיתרים כדי להשיג תוצאות אפקטיביות. בנוסף, ממליץ הדו"ח לתעד בכתב את מהלך החקירות ולאפשר שקיפות מלאה לכל גוף שירצה מידע. לטענת הדו"ח, זו הדרך היחידה לעקוב אחר התנהלות החקירות.
בשנת 2002 נחקק לבסוף חוק שירות הביטחון הכללי, הקובע מסגרת חוקית לביצוע פעולות השב"כ. החוק החדש אינו כולל סעיף המתיר לחוקרים שימוש בלחץ פיסי.
לקריאה נוספת

(ל.מ). (1987). ועדת החקירה לעניין שיטות החקירה של שירות הביטחון הכללי בנושא פעילות חבלנית עוינת - דין וחשבון, ירושלים
(ל.מ). (2000). תמצית מדוח הביקורת בנושא מערך החקירות בשירות הביטחון הכללי לשנים 1992-1988, ירושלים, מבקר המדינה
חקיקה המתירה לחץ פיסי ונפשי בחקירות השב"כ , בצלם, נייר עמדה, 2000
רחום, א. (1990). פרשת השב"כ.ירושלים, הוצאת כרמל
הערות שוליים

↑  ע"פ 124/87, מגן עיזאת נאפסו נגד התובע הצבאי הראשי, פסק דין מיום 24 במאי 1987.
↑  ועדת החקירה, 1987
↑  תמצית מדוח הביקורת בנושא מערך החקירות בשירות הביטחון הכללי (שב"כ) לשנים 1992-1988, מבקר המדינה, שנת 2000
| --- | --- |
בקרת זהויות :  NLI: 987007263280505171 
משה לנדוי, יו"ר הוועדה
מזכיר האדמירליות

| --- | --- |

סר אדוארד ניקולס, מזכיר האדמירליות הראשון
 תחום שיפוט:  הממלכה המאוחדת
 ייסוד המשרה:  1625
 איוש ראשון:  סר אדוארד ניקולס
 איוש אחרון:  צ'ארלס איאן אור יואינג
 תאריך ביטול המשרה:  1959
 
מזכיר האדמירליות (באנגלית: Secretary to the Admiralty), או מאמצע המאה ה-18 המזכיר הראשון של האדמירליות (First Secretary to the Admiralty), היה בעבר נציג הפרלמנט באדמירליות הבריטית, הגוף האחראי על ניהול הצי המלכותי.
ב-1870 שונה שמו של המזכיר הראשון ל-"המזכיר הפרלמנטרי של האדמירליות", וזה של המזכיר השני של האדמירליות ל- "המזכיר הקבוע של האדמירליות". ב-1886 הוחלף שם המזכיר הפרלמנטרי ל- "המזכיר הפרלמנטרי והפיננסי של האדמירליות".
מ-1930 שימש המזכיר הפרלמנטרי והפיננסי גם כלורד אזרחי של האדמירליות (לצדם של לורדים אחרים קציני הצי). משרה זו חדלה להתקיים ב-16 באוקטובר 1959, והתפקידים המיניסטריאליים אורגנו מחדש ב-1964 בעקבות מיזוג האדמירליות לתוך משרד ההגנה ויצירת המשרות של מזכיר המדינה ותת-מזכיר המדינה הפרלמנטרי של הצי.
ערך זה הוא קצרמרבנושא צבא. אתם מוזמנים לתרום לוויקיפדיה ו.
מדף הקרח אבוט

| --- | --- |

 מידע כללי
 מיקום:  אזור הברית האנטארקטית 
 קואורדינטות:  72°45′S 96°00′W﻿ / ﻿72.75°S 96°W﻿ / -72.75; -96
  (למפת אנטארקטיקה מוגדלת) מסיב וינסון אמונדסן-סקוט מקמרדו ווסטוק ים ודל ים רוס מדף הקרח רוס  מעבר דרייק ארץ גרהאם האוקיינוס הדרומימדף הקרח אבוט(למפת אנטארקטיקה רגילה) מסיב וינסון אמונדסן-סקוט מקמרדו ווסטוק ים ודל ים רוס מדף הקרח רוס  מעבר דרייק ארץ גרהאם האוקיינוס הדרומימדף הקרח אבוט
 
מדף הקרח אבוט (באנגלית: Abbot Ice Shelf) הוא מדף קרח גדול, הגובל בחוף אייטס בין כף וייט לבין נקודת פפרוגנר שבאנטארקטיקה.
אורכו של מדף הקרח 400 קילומטרים ורוחבו 60 קילומטרים.
בקצה הצפוני של המחצית המערבית של מדף הקרח מצוי האי ת'רסטון. מספר איים גדולים נוספים מוקפים במלואם או בחלקם על ידי מדף הקרח: שרמן, קרפנטר, דסטין, ג'ונסון, מקנמרה, פרוול ודנדטלר.
שטחו של מדף הקרח 35,028 קמ"ר.
היסטוריה > גילוי ומיפוי מדף הקרח

מדף הקרח התגלה (נצפה מן האוויר) בטיסות שנערכו על ידי השירות האנטארקטי של ארצות הברית בפברואר 1940.
חלקו המערבי של מדף הקרח מופה בהתבסס על תצלומי אוויר שצולמו על ידי צי ארצות הברית במסגרת מבצע קפיצה לגובה בין השנים 1946–1947.
מדף הקרח כולו מופה על ידי הסקר הגאולוגי של ארצות הברית בהתבסס על תצלומי אוויר שצולמו על ידי צי ארצות הברית בשנת 1966.
היסטוריה > מקור השם

שמו של מדף הקרח ניתן לו על ידי הוועדה המייעצת לשמות אנטארקטיים.
מדף הקרח נקרא על שמו של אדמירל הצי ג'יימס לוייד אבוט, הבן (James Lloyd Abbot, Jr), מפקד היחידה הימית של חיל התמיכה של צי ארצות הברית לאנטארקטיקה בין פברואר 1967 ליוני 1969.
ונסן פאז'ו

וֶנְסָן פאז'ו (בצרפתית: Vincent Pajot; נולד ב-19 באוגוסט 1990) הוא כדורגלן צרפתי המשחק בעמדת הקשר במץ. שימש בעבר בתור קפטן נבחרת צרפת עד גיל 21.
קריירה

פאז'ו החל את דרכו במחלקת הנוער של בופמון ביישוב קרוב ליישוב הולדתו, דומון, בגיל 6. בשנת 1999 עבר למחלקת הילדים של המועדון סן-לה מסן-לה-לה פורה, ולאחר כשנתיים עבר למחלקת הנוער של המועדון, סן-לה 95. לאחר כ-6 שנים עבר פאז'ו למחלקת הנוער של מועדון הכדורגל ראן. לאחר כשלוש שנים בנוער, עבר פאז'ו לקבוצה הבוגרת. בעונתו הראשונה, הושאל לבולון, מהליגה הצרפתית השנייה. לאחר מכן חזר פאז'ו לראן והצליח להגיע למעמד של שחקן הרכב. בשנת 2015 חתם פאיוט ל-4 שנים תמורת 2.5 מיליון אירו בשורות סנט אטיין מצרפת.
נבחרת לאומית

בשנת 2009 זומן פאז'ו לנבחרת צרפת עד גיל 20, בה רשם 2 הופעות. בשנת 2010 זומן פאז'ו לנבחרת צרפת עד גיל 21, בה רשם 15 הופעות ושער, ובנוסף שימש בתור קפטן במוקדמות אליפות אירופה בכדורגל עד גיל 21 לשנת 2013.
מיילס לאמפסון

מיילס לאמפסון
סר מיילס ודרברן לאמפסון (אנגלית: Miles Wedderburn Lampson, 1st Baron Killearn‏; 24 באוגוסט 1880 – 18 בספטמבר 1964) היה דיפלומט אנגלי. את שירותו המשמעותי ביותר עשה כנציב העליון האחרון והשגריר הבריטי הראשון במצרים.
התחנך באיטון וב-1903 הצטרף למשרד החוץ הבריטי. מ-1906 שרת ביפן בתפקיד זוטר וכמזכיר שני בשגרירות ביפן (1908–1910) ובשגרירות בבולגריה (1911). ב-1916 שרת כמזכיר ראשון בשגרירות בבייג'ינג וב-1920 כנציב הבריטי העליון בסיביר. בהמשך היה ציר בריטניה בסין.
באוגוסט 1933 הוכרז על מינויו לנציב העליון במצרים. כיהן כנציב העליון במצרים ובסודאן בין השנים 1934–1946. ב-1936 חתם על ההסכם האנגלו-מצרי. לאמפסון נודע במדיניות התקיפה שלו במצרים, במיוחד לאורך שנות המלחמה, אשר אלו השנים בהן המעורבות הבריטית במצרים הייתה הרבה ביותר. הדבר קרה בשל האינטרסים הבריטים בעת המלחמה, ובשל החשש מהתנגדות פנימית מצרית. בשל החשש מהיות המלך פארוק פרו-גרמני (ופרו-איטלקי), הציב לאמפסון בפברואר 1942 אולטימטום למלך פארוק וכפה עליו את מינוי מוסטפא א-נחאס פאשה ממפלגת אל-ופד הפרו-בריטית לראש הממשלה. כפיית האולטימטום, שהתבצעה כשלאמפסון הגיע לארמון המלוכה בראש טור טנקים, עוררה אצל לאומניים מצריים רבים תחושות כעס ונחשבה כפגיעה בכבוד הלאומי. לאמפסון לא חשש מלהטות את המערכת הפוליטית והכוחות שבה, לטובת האינטרסים הבריטיים. הוא התערב רבות בממשל המצרי והשתמש במפלגת הוופד בעת הצורך, ובמשפחת המלוכה וניסה לעיתים לשנות את המאזן בין השניים, לכן נודע לימים כלורד קילירן, בשל מדיניותו התקיפה.
הערות שוליים

↑  נציב מצרים החדש, דבר, 21 באוגוסט 1933
↑  חגי ארליך, המזרח התיכון בין מלחמות העולם, יח' 11–12, חלק שני, ספר ה', האוניברסיטה הפתוחה, עמ' 366
| --- | --- |
בקרת זהויות :  NLI: 987007278229105171  BnF: cb128191683 (data)  GND: 119558874  ISNI: 0000 0001 2138 1840  LCCN: n50062793  NKC: jx20081204014  NTA: 167576348  SNAC: w6pg5xrs  SUDOC: 030451108  VIAF: 69057717   WorldCat (עם VIAF): 69057717
מיחזור משכנתה

מיחזור משכנתה הוא תהליך בנקאי המאפשר לשנות את תנאי המשכנתה על ידי סגירת משכנתה ישנה ופתיחת משכנתה חדשה, כלומר החלפה של התחייבות חוב (אנ') קיימת בהתחייבות חוב אחרת בטווח ובריבית שונים. התנאים וההגבלות של מיחזור משכנתה עשויים להשתנות לפי מדינה, בהתבסס על מספר גורמים כלכליים כגון סיכון אינהרנטי (אנ'), סיכון חזוי, יציבות פוליטית (אנ'), יציבות מטבע, אסדרת בנקאות (אנ'), סיכון אשראי ודירוג אשראי. במדינות רבות מיחזור משכנתה מקובל במשכנתאות למגורים ולמימון לרכב (אנ'). בנוסף, מיחזור משכנתה יכול לחול על חוב שנוצר מכמה סוגי הלוואות. כולל גם הלוואות לסטודנטים (אנ'), יתרות הלוואות כרטיסי אשראי, הלוואות אישיות וחובות אחרים.
כיוון שהמשכנתה היא הלוואה ארוכת טווח, לעיתים חלים מאז שנלקחה שינויים משמעותיים, הן בתנאי השוק והן בהיקף ההכנסות וההוצאות המשפחתיות. מדובר, למשל, בשינוי הריבית במשק, הולדת ילד, קבלת כספי ירושה, מענק ועוד.
אם מיחזור משכנתה מתרחש במצוקה פיננסית (אנ'), הוא נעשה כהסדר חוב.
סיבות למיחזור משכנתה

הלוואה עשויה להיות ממוחזרת מסיבות שונות:
כדי לנצל גובה ריבית (אנ') טוב יותר
לאחד חובות להלוואה אחת
להקטנת סכום ההחזר החודשי
הפחתת סיכון (כמו מעבר מהלוואה בריבית משתנה (אנ') להלוואה בריבית קבועה)
כדי לפנות מזומנים.
מיחזור משכנתה מסיבות 2, 3 ו-5 מתבצע בדרך כלל על ידי לווים הנמצאים בקושי כלכלי, על מנת להפחית את התחייבויות ההחזר החודשי שלהם, אך ייקח להם יותר זמן לפרוע את חובם.
בהקשר של מימון אישי (בניגוד למימון תאגידי), מיחזור משכנתה של מספר חובות מקל על ניהול החוב. כשחוב בריבית גבוהה, כגון חוב בכרטיס אשראי (אנ'), מאוחד למשכנתה, הלווה יכול לשלם את יתרת החוב לפי שיעורי משכנתה לאורך תקופה ארוכה יותר.
עבור משכנתאות לבית בארצות הברית, ייתכנו הטבות מס הזמינות עם מיחזור משכנתה, במיוחד אם לא משלמים מס מינימום חלופי (אנ').
סיכונים

בחלק מהלוואות לתקופה קצובה יש סעיפי קנסות (אנ') המופעלים בפירעון מוקדם של ההלוואה וכן עמלות "סגירה". כמו כן, יהיה אגרה (תשלום) על מיחזור המשכנתה. יש לחשב עמלות אלו לפני היציאה למיחזור משכנתה, שכן הן יכולות למחוק את כל החיסכון שנוצר באמצעות מיחזור משכנתה. סעיפי קנס חלים רק על הלוואות ששולמו לפני הפירעון. אם הלוואה נפרעת עם עת הפירעון (אנ') מדובר במשכנתה חדשה, ולא במיחזור משכנתה, וכל תנאי ההתחייבות הקודמת מסתיימים כאשר כספי המימון החדשים משלמים את החוב הקודם.
אם ההלוואה הממומנת היא בעלת ריבית זהה לבעבר, אך לטווח ארוך יותר, הדבר יביא לעלות ריבית כוללת גדולה יותר לאורך זמן ההלוואה, ותגרום לכך שהלווה יישאר בחובות עוד שנים רבות. בדרך כלל, מיחזור משכנתה יהיה בעל ריבית נמוכה יותר. שיעור נמוך יותר זה, בשילוב עם הטווח החדש והארוך שנותר על ההלוואה, יוריד את התשלומים.
הלווה צריך לחשב את העלות הכוללת של הלוואה חדשה בהשוואה להלוואה הקיימת. עלות ההלוואה החדשה תכלול את עלויות הסגירה, קנסות פירעון מוקדם (אם יש) והריבית המשולמת לאורך חיי ההלוואה החדשה. זה צריך להיות נמוך מהריבית הנותרת שתשולם על ההלוואה הקיימת כדי לראות אם יש טעם כלכלי למחזר.
נקודות

מלווים למיחזור משכנתה דורשים לעיתים קרובות אחוז מסכום ההלוואה הכולל כתשלום מראש. בדרך כלל, סכום זה מתבטא ב"נקודות" (או "פרמיות") בארצות הברית. נקודה אחת = 1% מסכום ההלוואה הכולל. יותר נקודות (כלומר תשלום מראש גדול יותר) יגרמו בדרך כלל לריבית נמוכה יותר. חלק מהמלווים יציעו לממן חלקים מההלוואה בעצמם, וכך ייצרו מה שנקרא "נקודות שליליות" (כלומר הנחות).
הערות שוליים

↑  "4 Types of Loans You Can Refinance". The Muse (באנגלית). נבדק ב-2022-02-24.
| --- | --- |
בקרת זהויות :  GND: 4177329-9
חיים בלעיש

הרב חיים בלעיש (ה'תרכ"א, 1861 או ה'תרכ"ד, 1864 - כ' בסיוון ה'תש"ז, 8 ביוני 1947) היה רב תוניסאי שכיהן כרבה הראשי של יהדות תוניסיה בין השנים 1940–1947
ביוגרפיה

נולד בערך בשנת ה'תרכ"ד 1864. למד אצל רבי מרדכי סמדג'ה, ורכש גם השכלה כללית. לאחר מות אביו, ייסד ישיבה בביתו ועמד ראשה, ואליה נקבצו תלמידים ממרחקים.
היה חבר במועצת הרבנים בתוניס, וגם במועצת הנהגת הקהילה. לפרנסתו עסק במכירת דגנים. נודע בפעולות החסד הרבות שעשה. שיקם את ישיבת "חברת התלמוד" בתוניס (מיסודו של הרב שלמה דאנה), והציל אותה מסגירה. נתמנה לרבה הראשי של תוניסיה לאחר פטירתו של רבי דוד כטורזה בשנת 1940 (הת"ש). בזמן מלחמת העולם השנייה לחם ברזיסטנס, אף על פי שהיה אז קרוב לגיל 80. על כך זכה במדליית הרזיסטנס, וכן עוטר באות לגיון הכבוד.
שימש בתפקיד עד פטירתו בכ' בסיוון ה'תש"ז (1947). נקבר בבית הקברות בתוניס. בשנת 2021 הועלו עצמותיו לקבורה בבית הקברות הישן בלוד
בעיר תוניס היה בית כנסת על שמו.[דרוש מקור]
לקריאה נוספת

הרב רחמים חי חויתה הכהן, כתר כהונה דרוש סב.
הרב רפאל בנימין כהן, מלכי תרשיש, עמ' קכה.
הערות שוליים

↑  מתוניסיה לישראל: עצמותיו של רבי חיים בלעיש נטמנו בעיר לוד, באתר ערוץ 7
15 שנה של עבודה: הועלו עצמותיו של הרב הראשי, באתר בחדרי חרדים
| 0 | 1 | 2 |
| --- | --- | --- |
| הקודם: דוד כטורזה | רבנים ראשיים לתוניסיה | הבא: דוד בן-בארון |
ערך זה הוא קצרמרבנושא רבנים. אתם מוזמנים לתרום לוויקיפדיה ו.
חיים בלומנפלד

| --- | --- |
אין תמונה חופשית
 לידה:  1961 (בן 63 בערך)
 מדינה:  ישראל 
 השתייכות:   משטרת ישראל
 דרגה:    תת ניצב
 תפקידים בשירות
 מפקד מרחב מוריה  מפקד המכללה הלאומית לשוטרים  סגן מפקד מחוז תל אביב
 
חיים בלומנפלד (נולד בשנת 1961) הוא קצין משטרה ישראלי בדימוס בדרגת תת-ניצב. שירת כסגן מפקד מחוז תל אביב וכמפקד המכללה הלאומית לשוטרים.
ביוגרפיה

בלומנפלד גדל בכפר הנוער ניצנים שם שימש אביו רפאל בלומנפלד כמנהל הכפר. למד בתיכון עירוני ע"ש תגר באשקלון.
הוא התחנך בקיבוץ ניצנים ובאשקלון (תיכון עירוני ע"ש א. תגר). בצה"ל שירת כקצין מודיעין והשתחרר בדרגת סרן.
ב-1992 התגייס כצוער למשטרה. ב-1994 מונה לקצין אגף קהילה ומשמר אזרחי בתחנת רמלה. הוא שימש בתפקידים שונים באגף המבצעים ובאגף התנועה. בלומנפלד שירת כראש לשכת ראש אגף התנועה, ראש מדור תאום ובקרה בלשכת המפכ"ל, בשנים 2008–2010 פיקד על תחנת אשקלון. בתפקידו הבא שימש סגן מפקד מרחב ציון. ב-2012 מונה למפקד מרחב מוריה. ב-2014 מונה לעוזרו של המפכ"ל יוחנן דנינו.
ב-2016 קודם לדרגת תת-ניצב ומונה למפקד המכללה הלאומית לשוטרים. הוא שימש בתפקיד עד מרץ 2019. בתפקידו הבא מונה לסגן מפקד מחוז תל אביב.
בשנת 2022 פרש לגמלאות.
השכלה

הוא בעל תואר ראשון כללי מהאוניברסיטה העברית בירושלים ותואר שני במנהל עסקים. בוגר תוכנית המנהיגות הבכירה של קרן וקסנר.
הערות שוליים

↑  מפקד חדש, אשקלון ניוז, 9 באוגוסט 2010
↑  יוסי אלי ואבי אשכנזי, המשטרה על האסון: סתירה מהותית בעדויות, באתר nrg‏, 19 באפריל 2012
↑  חילופי פיקוד במכללה הלאומית לשוטרים, 3 במרץ 2019
↑  משה ליכטמן, ‏השתלמויות קציני משטרה בכירים מומנו ע"י קרן וקסנר מאז 2015, באתר גלובס, 23 באוקטובר 2019
ערך זה הוא קצרמרבנושא ישראלים. אתם מוזמנים לתרום לוויקיפדיה ו.
ונצואלה (שיר)

| --- | --- |
 שיר בביצוע בצל ירוק
 מתוך האלבום - המחזמר אף מלה למורגנשטיין
 יצא לאור:  1959
 כתיבה:  דן אלמגור
 לחן:  משה וילנסקי
 
ונצואלה הוא פזמון בעברית שנתפרסם בשנת 1959 כחלק מהמחזה "אף מלה למורגנשטיין" שהועלה על ידי להקת בצל ירוק, פרי עטו של אפרים קישון. את מילות השיר חיבר דן אלמגור ואת לחנו משה וילנסקי.
לקראת העלאת המחזמר "אף מלה למורגנשטיין", נתבקש דן אלמגור על ידי מחבר המחזה אפרים קישון ובמאי המחזה שמואל בונים, לכתוב את פזמוני המחזמר. חלק מהפזמונים שכתב הולחנו על ידי משה וילנסקי וחלקם על ידי סשה ארגוב. המחזמר עוסק בקבוצה של סטודנטים בחוג לגאוגרפיה באוניברסיטה העברית בירושלים. כך, כשלומדים הסטודנטים על יבשת דרום אמריקה אצל מרצם פרופ' שולטהַייס, שולב במחזמר שיר על המדינה הדרום-אמריקאית ונצואלה. אלמגור בחר בוונצואלה דווקא מכיוון שבעת לימודיו בקמפוס רם באוניברסיטה העברית, מצאה חן בעיניו סטונדטית בשם אלה (לימים אשתו), ששמה התחרז עם שם המדינה. לדבריו של אלמגור, "החלטתי להקדיש את השיר לונצואלה, ולחזור כמה פעמים על השם המוזיקלי הזה ("ונצו-אלה, ונצו-אלה"). אולי תבחין אז בקיומי".
אלמגור ליקט עובדות על מדינת ונצואלה מהאנציקלופדיה, ובה חיפש "מלים ארוכות, אכסוטיות, מוסיקליות, הקשורות בג'ונגלים של דרום-אמריקה ובונצואלה", למשל "אמזונאס", "אורינוקו", "אנקונדה" או "קריפיטיו" (אנ'). עם זאת, בשיר שורבבו כמה טעויות עובדתיות, למשל האורינוקו אינו משתפך לאמזונאס, ונחש האנקונדה אינו ממית בהכשה כי אם בחנק. בהמשך פורסמה גרסה מתוקנת לשיר, ובמקום השורות "נשוט על פני האורינוקו, המשתפך לאמזונאס" נכתבו השורות "נשוט על פני האורינוקו, ונטייל לאמזונאס".
השיר הצליח גם מחוץ לגבולות המחזה עצמו, וצעד כשמונה חודשים בראש מצעדי הפזמונים בישראל.
גרסאות כיסוי

לאורך השנים בוצעו מספר גרסאות כיסוי לשיר, למשל על ידי להקת הנח"ל, להקת פיקוד מרכז, גידי גוב, נורית גלרון, דורי בן זאב ועוד. שלישיית שוקולד מנטה מסטיק חידשה את השיר בשנת 1989 והקליטה אותו לאלבומה של ירדנה ארזי, "תחנה בדרך". כמו כן, בוצע השיר במסגרת התוכנית "חרצופים", ולקראת טורניר הקופה אמריקה 2007 שהתקיים בוונצואלה, על ידי כתבי ערוץ הספורט.
הערות שוליים

1 2 3  אלי אשד, "ונצואלה" על פי דן אלמגור, באתר יקוםתרבות, 10 במאי 2013
↑  ונצואלה, באתר אקו"ם
↑  ונצואלה - כתבי מדור הספורט בטלוויזיה, הועלה על ידי דן אלמגור, באתר יוטיוב
| --- | --- |
בקרת זהויות :  MusicBrainz work: 66229895-a8b7-4844-97c8-9fff24ce2013
ונסן ת'יל

ונסן ת'יל (בצרפתית: Vincent Thill; נולד ב-4 בפברואר 2000 בלוקסמבורג) הוא כדורגלן לוקסמבורגי המשחק בעמדת הקשר בקבוצת סבאך מליגת העל האזרית ובנבחרת לוקסמבורג.
ונסן הוא בנו של כדורגלן העבר סרג' ת'יל ואחיו הם הכדורגלנים סבסטיאן ואוליבייה.
קריירת מועדונים

ת'יל גדל במחלקות הנוער של המועדונים פולה אש ופרוגרס נידרקורן מליגת העל הלוקסמבורגית. בשנת 2012 עבר ת'יל למחלקת הנוער של מץ מליגת העל הצרפתית. בתחילת עונת 2016/2017 החל ת'יל לשחק במץ II, קבוצת המילואים של המועדון. ב-21 בספטמבר 2016 ערך ת'יל את הופעת הבכורה שלו בקבוצה הראשונה של המועדון, כשנכנס כמחליף בדקה ה-82 בהפסד 3-0 לז'ירונדן דה בורדו במסגרת המחזור השישי בליגה.
קריירה בינלאומית

ב-25 במרץ 2016 ערך ת'יל את הופעת הבכורה שלו בנבחרת לוקסמבורג, כשנכנס כמחליף בדקה ה-69 בהפסד 3-0 לנבחרת בוסניה והרצגובינה במשחק ידידות. ב-31 במאי 2016 הבקיע ת'יל את שער הבכורה שלו בנבחרת, בדקה ה-90 בהפסד 3-1 לנבחרת ניגריה במשחק ידידות.
ווקסהול בלמונט

| --- | --- |

Vauxhall Belmont
 מאפיינים כלליים
 יצרן:  ווקסהול מוטורס
 שנות ייצור:  1986–1991
 הרכבה:  בריטניה בריטניה
 מודל קודם:  Vauxhall Astra saloon (יוצרה בין השנים 1980–1985)
 מודל אחריו:  Vauxhall Astra saloon (יוצרה בשנת 1991)
 חברת אם:  ג'נרל מוטורס
 אורך:  4,230 מ"מ
 רוחב:  1,663 מ"מ
 גובה:  1,400 מ"מ
 בסיס גלגלים:  2,520 מ"מ
 מפרט טכני
 מנוע:  4 צילינדרים, 1.3 ליטר (מנוע בנזין)  4 צילינדרים, 1.4 ליטר (מנוע בנזין)  4 צילינדרים, 1.6 ליטר (מנוע בנזין)  4 צילינדרים, 1.8 ליטר (מנוע בנזין)  4 צילינדרים, 1.5 ליטר (מנוע דיזל)  4 צילינדרים, 1.7 ליטר (מנוע דיזל)
ווקסהול בלמונט (באנגלית: Vauxhall Belmont) היא מכונית משפחתית מתוצרת יצרנית הרכב ווקסהול מוטורס, חברת בת של ג'נרל מוטורס אשר יוצרה בין השנים 1986–1991 בבריטניה.
במקביל לייצור ה"ווקסהול בלמונט" בבריטניה, ייצרה חברת הבת של ג'נרל מוטורס אופל בגרמניה בין השנים 1984- 1993 את דגם ה-"Opel Kadett E" (גר').
דגמים

"VAUXHALL BELMONT 1.3 Club"
"VAUXHALL BELMONT 1.3 Diamond"
"VAUXHALL BELMONT 1.3 GL"
"VAUXHALL BELMONT 1.3 Jubilee"
"VAUXHALL BELMONT 1.3 L"
"VAUXHALL BELMONT 1.3 Merit"
"VAUXHALL BELMONT 1.3 Swing"
"VAUXHALL BELMONT 1.3 Tiffany"
"VAUXHALL BELMONT 1.4 GL"
"VAUXHALL BELMONT 1.4 L"
"VAUXHALL BELMONT 1.4 LX"
"VAUXHALL BELMONT 1.4 Merit"
"VAUXHALL BELMONT 1.4i Merit Cat"
"VAUXHALL BELMONT 1.6 GL"
"VAUXHALL BELMONT 1.6 GLD"
"VAUXHALL BELMONT 1.6 GLS"
"VAUXHALL BELMONT 1.6 L"
"VAUXHALL BELMONT 1.6 L Auto"
"VAUXHALL BELMONT 1.6 LD"
"VAUXHALL BELMONT 1.6 LX"
"VAUXHALL BELMONT 1.6 Merit"
"VAUXHALL BELMONT 1.6 SX"
"VAUXHALL BELMONT 1.7 D Merit"
"VAUXHALL BELMONT 1.7 LD"
"VAUXHALL BELMONT 1.8i CD"
"VAUXHALL BELMONT 1.8i GLSi"
"VAUXHALL BELMONT 1.8i SRi "
"VAUXHALL BELMONT 1.8i SXi"
מפרט טכני

4 דלתות.
5 נוסעים.
מנוע קדמי.
דגמי "ווקסהול בלמונט" הופיע ברשימת הרכבים הבריטים הנגנבים ביותר לשנת 1986.
סוגי מנוע

מנוע בנזין
מנוע דיזל
ראו גם

ווקסהול ויקטור
ווקסהול קרסטה
ווקסהול מוטורס
ווקסהול שבט
בדפורד בייגל
לקריאה נוספת

"ווקסהול בלמונט" - תמונות (facebook.com/vauxhallbelmont)
הערות שוליים

↑  "ווקסהול בלמונט" motorsportmagazine.com/archive/article/february-1986/31/vauxhall-belmont
↑  "ווקסהול בלמונט" motorparks.co.uk/technical-data/vauxhall/belmont
↑  "ווקסהול בלמונט" theguardian.com/uk/2003
↑  "ווקסהול בלמונט" news.bbc.co.uk/2/hi/uk_news
ווקסהול בלמונט
ווקסהול VXR8

| --- | --- |

Vauxhall VXR8
 מאפיינים כלליים
 יצרן:  ווקסהול מוטורס
 שנות ייצור:  2007–2011
 הרכבה:  בריטניה בריטניה
 חברת אם:  ג'נרל מוטורס
 סיווג:  מכונית סלון בתצורת "מכונית שרירים"
 משקל:  
 מפרט טכני
 מנוע:  V8  צילינדרים, 5,967 סמ"ק, המפיק 425 כ"ס (מנוע בנזין)
 הילוכים:  תמסורת ידנית - 6 מהירויות  תמסורת אוטומטית - 6 מהירויות
 מהירות מרבית:  155 מייל (249.44 ק"מ)
ווקסהול VXR8 (באנגלית: Vauxhall VXR8) היא מכונית סלון בתצורת "מכונית שרירים" מהודרת, מתוצרת יצרנית הרכב הבריטית ווקסהול מוטורס חברת בת של ג'נרל מוטורס שיוצרה בין השנים 2007–2013 בבריטניה.
דגמים

"Vauxhall VXR8 Bathurst" (יוצר בין השנים 2007-2009).
"Vauxhall VXR8 GTS" (יוצר בין השנים 2010-2013).
מפרט טכני

4 דלתות.
מנוע בנזין - 6.0 ליטר.
תאוצה בין 0-97 קמ"ש היא 4.9 שניות.
"ווקסהול VXR8" מבוססת  על דגם יצרנית הרכב האוסטרלית "Holden Special Vehicles" (אנ'), חברת בת של ג'נרל מוטורס: "HSV Clubsport" (יוצר בין השנים 2007-2009). דגם ה-"HSV GTS" (יוצר בין השנים 2010-2017), דומה בתכונות לדגם ה-"ווקסהול VXR8".
תמונות

"ווקסהול VXR8"
"ווקסהול VXR8"
"ווקסהול VXR8", שנת 2008
"ווקסהול VXR8"
"ווקסהול VXR8"
"ווקסהול VXR8"
"ווקסהול VXR8"
ראו גם

ווקסהול מוטורס
לקריאה נוספת

"ווקסהול VXR8" - תמונות (elitecar.co.uk/used-cars/vauxhall-vxr8-6-0-i-v8)
הערות שוליים

↑  "ווקסהול VXR8" שנת 2011 topspeed.com/cars/vauxhall-vxr8
↑  "ווקסהול VXR8" autoblog.it/post/18197/vauxhall-vxr8-bathurst-s-edition-una-tranquilla-berlina-britannica
↑  "ווקסהול VXR8" חוזרת לבריטניה goauto.com.au/future-models/vauxhall/vxr8/hsv-back-in-business-in-uk/2010
↑  "ווקסהול VXR8"  autoblog.com/2010/12/15/2011-vauxhall-vxr8-is-all-we-really-want-for-the-holidays
↑  "ווקסהול VXR8" parkers.co.uk/vauxhall/vxr8/hatchback
מדענות

מדענות (באנגלית: Scientism) הוא ביטוי שיש לו מספר הגדרות. משמעות אחת של הביטוי היא הגישות והשיטות הנהוגות או המיוחסות למדען טבע. משמעות נוספת היא אמון מוגזם ביעילות של יישום שיטות מדעי הטבע בכל תחומי החקירה (כמו פילוסופיה, מדעי החברה ומדעי הרוח) במובן זה מדובר בהשקפה אפיסטמולוגית, המשליכה מן הידע בתחום מדעי הטבע לתחומים שאינם בהכרח מדעיים, או חולקת על ידע שמקורותיו אינם מדעיים.
ישנם אנשי מדע ואחרים שעצם הגדרת המדענות או הכינוי שניתן לה אינו מקובל עליהם, אם משום שהם אינם מבחינים בין המדע והמדענות, ובעיניהם ההשקפה המכונה "מדענות" היא עמדת המדע עצמו, ואם להפך, משום שהם סבורים שגישת המדענות מופרכת לחלוטין, אינה מדעית, או אינה קיימת כלל, ועל כן עצם קריאתה על שם המדע מהווה עלבון למדע.
האבחנה בין מדע למדענות משמשת רבות תאולוגים ופוסט-מודרניסטים לצורך הגנה על עמדותיהם, הנתפסות לעיתים כבלתי מדעיות.
הגדרת המדענות

הגדרתה של המדענות אינה חד משמעית, ולכן נמצא לא אחת שמדענים שהסתייגו ממנה מפורשות (ואף האשימו אחרים בנטייה למדענות), הוצגו בעצמם כבעלי השקפה כזו על ידי אחרים.
ככלל, ניתן לראות את המדענות כהשקפה המייחסת למדע יכולת השגה גבוהה מן המקובל, או המתעלמת מאחת מ"חולשותיו" העיקריות של המדע -
המדע נשען על הנחות יסוד שאינן בנות הוכחה. כבר הוכח שהנחות אלו הכרחיות לקיום המחקר המדעי, אך לא ניתן להוכיח שהן נכונות אבסולוטית (כלומר, אי אפשר להראות שאי-אמונה בהן היא שגויה).
קיומן של שאלות בלתי פתורות. לעיתים מבקשים אנשים לענות על שאלות שהמדע לא פתר, או אינו יכול לפתור באופן חד משמעי, בתשובות שאינן מדעיות. אף כאן, אם כי לא ניתן לבחון את נכונותן של תשובות אלו (ובדרך כלל אף אין המדע צריך להתייחס אליהן כלל), פעמים רבות אין אפשרות להוכיח שאינן נכונות.
בין ההשקפות המוגדרות כמדענות ניתן להבחין בשתיים אופייניות:
בדרך כלל תגרוס המדענות שהנחות היסוד של המדע (וממילא, גם השיטה המדעית) הן היחידות שלאורן ניתן לקבוע אמיתות כלשהי, ועל כן הן תקפות גם כאשר עוסקים בתחומים שאינם מדעיים.
בצורתה הקיצונית יותר, גורסת המדענות שדברים שלא הוכחו, בהכרח שאינם קיימים. עמדה זו מיוחסת, למשל, לפילוסוף האוסטרי לודוויג ויטגנשטיין (בספרו חקירות פילוסופיות, 1922), אם כי הוא עצמו התכחש לה.